Shahzad, Silvia, poslankyňa NR SR (2016-11-28):
Vážený pán predsedajúci, pán minister, vážení kolegovia, dovoľte, aby som predniesla tiež pozmeňujúci a doplňujúci návrh poslankyne Národnej rady Slovenskej republiky Silvie Shahzad k vládnemu návrhu zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Vládny návrh zákona, ktorým sa mení a dopĺňa zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, sa mení a dopĺňa takto: 1. V čl. III sa vkladá nový bod 1, ktorý znie: V § 14 ods. 2 písm. c) sa na konci pripájajú tieto slová: „alebo povinne dôchodkovo poistená podľa § 15 ods. 1 písm. d) až e)“. Doterajšie body sa následne prečíslujú. Odôvodnenie: Jednou z podmienok pre dobrovoľné nemocenské poistenie je v súčasnosti aj povinnosť fyzickej osoby byť dobrovoľne dôchodkovo poistenou. Bez úhrad za dobrovoľné dôchodkového poistenie, teda dobrovoľné nemocenské poistenie nie je možné. Zavedenie tzv. balíkov sociálneho poistenia, ktoré do istej miery obmedzuje fyzické osoby od slobodného výberu jednotlivých druhov poistení, značne znevýhodnilo najmä osoby, ktoré vykonávajú osobnú starostlivosť. Hovoríme o opatrovateľoch a osobných asistentoch, ktorí vykonávajú činnosti osobnej asistencie v rozsahu nad 140 hodín osobnej asistencie a nemajú žiadne iné druhy príjmov. Hoci zmienené kategórie osôb už sú povinne dôchodkovo poistené kvôli dobrovoľnému nemocenskému poisteniu, sú nútené súbežne sa dôchodkovo pripoistiť. Zavedenie výnimky z existujúceho balíka dobrovoľného nemocenského a dobrovoľného dôchodkového poistenia, je pre vybrané okruhy osôb nanajvýš prospešné. Hlavným dôvodom je nezmyselnosť súbehu platenia dobrovoľného dôchodkového poistenia, hoci dané kategórie osôb už sú poistencami štátu v rámci povinného dôchodkového poistenia. Dobrovoľné poistenie aj z minimálneho vymeriavacieho základu predstavuje sumu 77 eur približne, čo pre osoby vykonávajúce opatrovateľskú činnosť nie je vzhľadom k nízkym sumám príspevku zanedbateľná položka. 2. V čl. III sa za bod 1 vkladá nový bod 2, ktorý znie: V § 19 ods. 2 písm. a) sa na konci pripájajú tieto slová: „alebo ktorá je povinne dôchodkovo poistená podľa § 15 ods. 1 písm. d) až e)“. Doterajšie body sa následne prečíslujú. Odôvodnenie: Poistenie v nezamestnanosti je z pohľadu osôb vykonávajúcich osobnú starostlivosť mimoriadne dôležité. Tieto osoby síce nie sú v zmysle zákona zamestnancami, avšak z pohľadu časovej či fyzickej náročnosti je ich činnosť so zamestnaním porovnateľná, a teda svojím spôsobom tieto činnosti možno považovať za zamestnanie. Uvedené osoby sa reálne nezamestnanými stávajú najčastejšie v momente úmrtia opatrovanej osoby. Vzhľadom na charakter činnosti osôb vykonávajúcich osobnú starostlivosť je zavedenie možnosti dobrovoľného poistenia v nezamestnanosti bez nutnosti dobrovoľného nemocenského poistenia a súčasne dobrovoľného dôchodkového poistenia nanajvýš potrebné. Kvôli možnosti dobrovoľne sa poistiť v nezamestnanosti je v ich prípade na dobrovoľné dôchodkové poistenie a dobrovoľné nemocenské poistenie potrebné vynaložiť mesačne aspoň 96 eur. Vzhľadom na zárobkové možnosti týchto osôb je to skutočne príliš vysoká suma, kvôli ktorej je dobrovoľné poistenie v nezamestnanosti..., si dobrovoľné poistenie v nezamestnanosti nemôžu dovoliť uhrádzať. Cieľom pozmeňujúceho a doplňujúceho návrhu je teda zavedenie výnimky z existujúceho balíka dobrovoľného nemocenského, dobrovoľného dôchodkového poistenia a dobrovoľného poistenia v nezamestnanosti pre osoby vykonávajúce osobnú starostlivosť. 3. V čl. III sa za bod 2 vkladá nový bod 3, ktorý znie: Za § 293dr sa vkladá § 293ds, ktorý vrátane nadpisu znie: „§ 293ds Prechodné ustanovenie k úpravám účinným od 1. januára 2017 Fyzickej osobe uvedenej v § 15 ods. 1 písm. d) až e), ktorej povinné dôchodkové poistenie zaniklo podľa zákona účinného do 31. decembra 2016 z dôvodu uplynutia 12 rokov povinného dôchodkového poistenia a ktorá podá prihlášku na dôchodkové poistenie do 31. januára 2017, vzniká povinné dôchodkové poistenie od 1. januára 2017, ak takouto fyzickou osobou je najneskôr od 1. januára 2017...“ (Prerušenie vystúpenia predsedajúcim.)